Na osnovu Zaključka Općinskog vijeća Stari Grad Sarajevo broj: 02-45-506/22 od 02.09.2022. godine, člana 15. Zakona o principima lokalne samouprave u Federaciji Bosne i Hercegovine („Službene novine Federacije Bosne i Hercegovine“ broj: 49/06 i 51/09) i člana 69. Statuta Općine Stari Grad Sarajevo – Prečišćeni tekst („Službene novine Kantona Sarajevo“, broj: 20/13), Općinski načelnik Općine Stari Grad Sarajevo, o b j a v lj u j e

**JAVNI POZIV**

**za podnošenje zahtjeva za** **dodjelu/refundaciju** **novčanih sredstava roditeljima/starateljima učenika I, II, III i IV razreda osnovnih škola na području Općine Stari Grad Sarajevo za nabavku udžbenika za školsku 2022/2023. godinu**

Pravo na dodjelu/refundaciju novčanih sredstava za nabavku udžbenika mogu ostvariti roditelji/staratelji učenika I, II, III i IV razreda osnovnih škola na području Općine Stari Grad Sarajevo ukoliko:

1. učenici redovno pohađaju jedan od navedenih razreda u osnovnim školama na području Općine Stari Grad Sarajevo (dokaz o navedenom će pribaviti Općina od strane direktora osnovnih škola);
2. ukoliko ovo pravo nisu ostvarili po nekom drugom osnovu (dodjela novčanih sredstava za ovu namjenu, dodjela udžbenika i sl.).

Refundacija troškova kupovine udžbenika ostvarivat će se na osnovu zahtjeva podnesenih od strane roditelja/staratelja. Općina će refundirati troškove kupovine udžbenika koji će se koristiti u školskoj 2022/2023. godini, uplatom na račun roditelja/staratelja, uz priloženi dokaz o izvršenoj kupovini udžbenika. Refundacija ne obuhvata kupovinu radnih sveski.

**Uz zahtjev je neophodno priložiti sljedeće dokumente (originale ili ovjerene kopije):**

1. Ovjerena izjava podnosioca zahtjeva da ovo pravo učenik nije ostvario po nekom drugom osnovu;
2. Dokaz o izvršenoj kupovini udžbenika;
3. Žiro račun roditelja/staratelja na koji će sredstva biti uplaćena i
4. CIPS prijavu o mjestu prebivališta za roditelja/staratelja na čiji račun će se izvršiti dodjela/refundacija novčanih sredstava.

Općina Stari Grad Sarajevo će putem nadležne Službe za obrazovanje, kulturu i sport pribaviti spiskove redovnih učenika od I do IV razreda osnovnih škola na području Općine Stari Grad Sarajevo sa svim potrebnim relevantnim podacima.

Javni poziv će biti otvoren 15 (petnaest) dana od dana objave Javnog poziva.

Prijava sa neophodnom dokumentacijom se podnosi na propisanom obrascu koji se može preuzeti u šalter sali Općine Stari Grad Sarajevo i/ili na web-stranici Općine [www.starigrad.ba](http://www.starigrad.ba) i ista se predaje lično ili putem pošte na adresu:

**Općina Stari Grad Sarajevo**

**Služba za obrazovanje, kulturu i sport**

**(sa naznakom: Javni poziv za refundaciju troškova nabavke udžbenika)**

**Ulica Zelenih beretki broj 4**

**71000 Sarajevo**

Za sve dodatne informacije zainteresovana lica mogu se obratiti Službi za obrazovanje, kulturu i sport putem telefona: 033/282-365 ili 033/282-324.

OPĆINSKI NAČELNIK

mr. Ibrahim Hadžibajrić

Broj: 01-04-4-2163/22.

Sarajevo, 02.09.2022. godine